za organizačný tím 2019
Medzinárodná konferencia
Osobnosť v kontexte kognícií, emocionality a motivácií
27. – 28. 11. 2019
7. ročník
Vážené a milé kolegyne, vážení a milí kolegovia,
v tomto roku sa v dňoch 27. – 28. novembera 2019 uskutoční medzinárodná konferencia "Osobnosť v kontexte kognícií, emocionality a motivácií VII", v priestoroch Filozofickej fakulty Univerzity Komenského v Bratislave.
Konferencia nadväzuje a rozvíja tradíciu predchádzajúcich ročníkov. Na základe vzájomnej dohody Vedeckého výboru konferencie s organizátormi konferencie Sociálne procesy a osobnosť sa každoročne v organizovaní podujatí striedame.
Cieľom konferencie je vytvorenie odbornej platformy pre interakciu a diskusiu akademikov/-čiek a profesionálov/-ok so záujmom o základný a aplikovaný psychologický výskum, o prepájanie psychologickej teórie s praxou z pohľadu experimentálnych a empirických skúseností. Konferencia je otvorená pre širokú odbornú verejnosť, najmä pre pracovníkov/-čky univerzít a výskumných ústavov, ale aj pre odborníkov/-čky z praxe, či študentov/-ky psychológie.
Radi by sme Vás v mene organizátorov, pozvali k aktívnej účasti na tomto podujatí, na ktorom sa pravidelne stretáva vyše stovka odborníkov z oblasti psychologických vied, ale i ďalších vedných disciplín.
Konferencia bola schválená Slovenskou komorou psychológov ako vzdelávacia aktivita, ktorá je súčasťou sústavného vzdelávania zdravotníckych pracovníkov (VA2019185). Za účasť na konferencii je priznaných 12 kreditov. V prípade záujmu o kredity je potrebná účasť na oboch dňoch konferencie a doplatok 3,6€ za kredity (hradený na mieste).
Tešíme sa na stretnutie!
Gabriela Herényiová